**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Ιανουαρίου 2025, ημέρα Δευτέρα και ώρα 16.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κυρίου Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση των υπ’ αρ. 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)».

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα)Ιατρίδη, Αθανάσιος Καββαδάς, Σταύρος Καλαφάτης, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Δημήτριος Μπιάγκης, Όλγα Γεροβασίλη, Βασίλειος Κόκκαλης, Νικόλαος Παππάς, Νικόλαος Καραθανασόπουλος, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Αθανάσιος Χαλκιάς, Κυριακή Μάλαμα και Μάριος Σαλμάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα. Εύχομαι σε όλες και σε όλους χρόνια πολλά, μια καλή και δημιουργική χρονιά με υγεία σε εσάς και τις οικογένειες σας. Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών, με τίτλο «Κύρωση των υπ’ αρ.259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)».

Στη συνεδρίαση παρίσταται ο αναπληρωτής Υπουργός Εθνικής Οικονομίας Και Οικονομικών, κ. Νικόλαος Παπαθανάσης.

Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να πάρει τον λόγο παρακαλώ να ενημερώσει τη γραμματεία της Επιτροπής.

Τον λόγο έχει ο Εισηγητής της Πλειοψηφίας, κ. Στυλιανός (Στέλιος) Πέτσας, για 10 λεπτά. Ορίστε, κύριε συνάδελφε. Έχετε τον λόγο.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Χρόνια πολλά και καλή χρονιά και από μένα. Κύριε Υπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών, με τίτλο «Κύρωση των υπ’ αρ. 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)».

Η Συμφωνία Ίδρυσης της E.B.R.D. κυρώθηκε με τον ν.1942/1991 και μεταγενέστερες τροποποιήσεις της έχουν κυρωθεί με τους νόμους 3261/2004 και 4094/2012 και απαιτείται η ψήφιση τοπικού νόμου, καθώς η προκειμένη περίπτωση αποτελεί τροποποίηση διεθνούς συμφωνίας, η οποία είχε κυρωθεί με νόμο. Επισπεύδων Υπουργείο είναι το Υπουργείο Εθνικής Οικονομίας και Οικονομικών που αποτελεί τον αρμόδιο φορέα για την εκπροσώπηση της Ελλάδας στην E.B.R.D.

Πίσω από τον πολύ τεχνικό τίτλο του νομοσχεδίου κρύβεται, και γι’ αυτό πρέπει να αναδειχθεί, η διαχρονική συμβολή της Ελλάδας στις φτωχότερες χώρες του πλανήτη μας ή σε χώρες που βρίσκονται σε μετάβαση μέσα ή μετά από συρράξεις ή εμφύλιες διαμάχες. Γιατί πράγματι η Ελλάδα μας στον νέο κόσμο που αναδείχθηκε μετά τον Β΄ Παγκόσμιο Πόλεμο συμμετείχε ως ιδρυτικό μέλος σε όλους τους Διεθνείς Οικονομικούς Οργανισμούς που διαμόρφωσαν τη σύγχρονη παγκόσμια αρχιτεκτονική των διεθνών οικονομικών σχέσεων. Από τις συμφωνίες του Μπρέτον Γουντς, το 1944, που ίδρυσαν την Παγκόσμια Τράπεζα και το Διεθνές Νομισματικό Ταμείο μέχρι τον Οργανισμό Οικονομικής Συνεργασίας και Ανάπτυξης τη δεκαετία του 1950, τον Διεθνή Οργανισμό Ενέργειας αμέσως μετά την πρώτη πετρελαϊκή κρίση στη δεκαετία του 1970 και την Ευρωπαϊκή Τράπεζα Ανασυγκρότησης και Ανάπτυξης E.B.R.D. το 1991, αμέσως μετά την πτώση του τείχους του Βερολίνου και την κατάρρευση του Ανατολικού Μπλοκ. Και αυτή η διαχρονικά ορθή στρατηγική τοποθέτηση της Ελλάδας στη σωστή πλευρά της ιστορίας επιτρέπει σήμερα να συζητάμε, πώς η πατρίδα μας από το υστέρημα των συμπολιτών μας μπορεί να ενισχύσει οικονομικά πολύ φτωχές χώρες μέσω της E.B.R.D.. Δεν το λες και μικρό κατόρθωμα η Ελλάδα μας, στα 200 χρόνια της νεότερης ιστορίας της, μέσα από πολέμους, περιφερειακούς και παγκόσμιους, μέσα από πτωχεύσεις και οικονομικές κρίσεις να μην εγκλωβιστεί στις υποανάπτυκτες οικονομίες, αλλά να είναι σήμερα στο κλαμπ των πιο ανεπτυγμένων οικονομιών της Ευρωζώνης και του ΟΟΣΑ.

Σε αυτό το πλαίσιο, κυρίες και κύριοι συνάδελφοι, με το πρώτο άρθρο του σχεδίου νόμου που συζητούμε σήμερα κυρώνονται και έχουν την ισχύ που ορίζει η παράγραφος 1 του άρθρου 28 του Συντάγματος η υπ’ αρ. 259 και 260 αποφάσεις του Συμβουλίου Διοικητών της E.B.R.D., με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της E.B.R.D., ενώ με το δεύτερο άρθρο του σχεδίου νόμου ορίζεται η έναρξη ισχύος του νόμου και των τροποποιήσεων της Ιδρυτικής Συμφωνίας της E.B.R.D..

Η κύρωση που συζητούμε σήμερα επιφέρει δύο κυρίως αλλαγές. Πρώτον, επιτρέπεται πλέον η χρηματοδότηση έργων και επενδυτικών σχεδίων σε 48 χώρες στην Υποσαχάρια Αφρική και στο Ιράκ, καθώς και με την υπ’ αρ. 259/2023 απόφαση του Συμβουλίου Διοικητών της E.B.R.D. καθίσταται εφικτή η σταδιακή επέκταση του γεωγραφικού πεδίου των εργασιών της E.B.R.D. στην Υποσαχάρια Αφρική και στο Ιράκ.

Σύμφωνα με την Παγκόσμια Τράπεζα, ως χώρες της Υποσαχάριας Αφρικής θεωρούνται - και θέλω να τις αναφέρω - οι εξής: Αγκόλα, Αιθιοπία, Ακτή Ελεφαντοστού, Γκάμπια, Γκαμπόν, Γκάνα, Γουινέα, Γουινέα-Μπισάου, Δημοκρατία του Κονγκό, Ερυθραία, Εσουατίνι, Ζάμπια, Ζιμπάμπουε, Ισημερινή Γουινέα, Καμερούν, Κεντροαφρικανική Δημοκρατία, Κένυα, Κομόρες, Λαϊκή Δημοκρατία του Κονγκό, Λεσότο, Λιβερία, Μαδαγασκάρη, Μαλάουι, Μάλι, Μαυρίκιος, Μαυριτανία, Μοζαμβίκη, Μπενίν, Μπουρκίνα Φάσο, Μπουρούντι, Μποτσουάνα, Ναμίμπια, Νίγηρας, Νιγηρία, Νότια Αφρική, Νότιο Σουδάν, Ουγκάντα, Πράσινο Ακρωτήριο, Ρουάντα, Σάο Τομέ και Πρίνσιπε, Σενεγάλη, Σεϋχέλλες, Σιέρα Λεόνε, Σομαλία, Σουδάν, Τανζανία, Τόνγκο και Τσαντ.

Υπογραμμίζεται ότι η Αναπτυξιακή Τράπεζα δραστηριοποιείτε ήδη στην Υποσαχάρια Αφρική και στο Ιράκ και η επέκταση του γεωγραφικού πεδίο ανάπτυξης των εργασιών της τράπεζας, θα ενισχύσει τη συνεργασία μεταξύ τους και θα δοθεί η απαιτούμενη έμφαση στη σημασία της συμπληρωματικότητα στις αντίστοιχες δράσεις τους.

Εξάλλου, επισημαίνεται ότι με βάση την απόφαση αυτή κινήθηκαν και άλλες διαδικασίες για την προσθήκη κι άλλων μελών στην Τράπεζα, όπως ενδεικτικά της Ακτής Ελεφαντοστού, του Μπενίν, της Γκάνας και της Σενεγάλης, με στόχο την απελευθέρωση του δυναμικού του ιδιωτικού τομέα των χωρών αυτών, τη δημιουργία θέσεων εργασίας και τη στήριξη της βιώσιμης ανάπτυξης.

Σημειώνεται, επίσης, ότι από την ίδρυσή της το 1991 μέχρι το Φεβρουάριο του 2024 η E.B.R.D. είχε επενδύσει πάνω από 190 δισεκατομμύρια ευρώ σε 6.969 έργα και έχει υποστηρίξει μεταρρυθμίσεις πολιτικής για την ανάπτυξη του ιδιωτικού τομέα σε περισσότερες από 30 οικονομίες. Η δραστηριότητά της καλύπτει επενδύσεις σε φυσικούς πόρους, χρηματοπιστωτικά ιδρύματα, αγροτικές επιχειρήσεις, μεταποίηση και υπηρεσίες, καθώς και σε έργα υποδομής όπως την ηλεκτρική ενέργεια και στις ανανεώσιμες πηγές ενέργειας, καθώς και στην αναβάθμιση των δημοτικών υπηρεσιών.

Τέλος, με την προσθήκη της Ακτής Ελεφαντοστού ως μέλους στις αρχές του 2025, η E.B.R.D. αριθμεί πλέον μαζί με την Ευρωπαϊκή Ένωση και την Ευρωπαϊκή Τράπεζα Επενδύσεων 76 μέλη.

Η δεύτερη αλλαγή που επέρχεται με το παρόν σχέδιο νόμου είναι η χορήγηση μεγαλύτερης ευελιξίας στη διοίκηση της E.B.R.D. (Συμβούλιο των Διοικητών και Συμβούλιο των Διευθυντών) στη διαχείριση των κεφαλαίων της. Συγκεκριμένα, με την απ’ αριθ. 260/2023 Απόφαση του Συμβουλίου Διοικητών της E.B.R.D., που κυρώνουμε με το παρόν σχέδιο νόμου, καταργούνται οι περιορισμοί των κεφαλαίων που κατανέμονται στις συνήθεις εργασίες της E.B.R.D., βάσει των αποθεματικών και των πλεονασμάτων της και ανατίθεται στο Συμβούλιο των Διευθυντών της η καθιέρωση και παρακολούθηση των αναγκαίων ορίων χρηματοδότησης, λαμβάνοντας υπόψη την κεφαλαιακή επάρκεια της E.B.R.D. με στόχο την αύξηση της ευελιξίας στη λήψη αποφάσεων για χορήγηση.

Με τον τρόπο αυτό, θα αντιμετωπιστούν οι σημαντικές αλλαγές που έχουν γίνει στις πρακτικές διαχείρισης κεφαλαίων στον οικονομικό τομέα, οι πολυάριθμες παγκόσμιες προκλήσεις, καθώς και η ανάγκη εκσυγχρονισμού της προσέγγισης των πολυμερών αναπτυξιακών τραπεζών στη διαχείριση κεφαλαιακής επάρκειας, μέσω της μεταφοράς της αρμοδιότητας προσδιορισμού των ορίων μόχλευσης από τα καταστατικά τους, η τροποποίηση των οποίων γίνεται με μεγαλύτερη δυσκολία, σε αποφάσεις που λαμβάνονται από τα Συμβούλια των Διευθυντών τους.

Κυρίες και κύριοι συνάδελφοι, συνοπτικά, με την υιοθέτηση των ανωτέρω τροποποιήσεων η E.B.R.D. μπορεί να δραστηριοποιηθεί στην Υποσαχάρια Αφρική και στο Ιράκ και να καταστεί ευχερής η χορήγηση των απαιτούμενων κεφαλαίων στις εν λόγω χώρες ενισχύοντας τις οικονομίες τους, ενώ, επιπλέον, καθίσταται πιο ευέλικτη και εύρυθμη η λειτουργία της.

Επειδή, σύμφωνα με τη σχετική Έκθεση του Γενικού Λογιστηρίου του Κράτους, από τις προτεινόμενες διατάξεις δεν προκαλούνται πρόσθετες δημοσιονομικές επιπτώσεις στον Κρατικό Προϋπολογισμό και στον Προϋπολογισμό Φορέων της Γενικής Κυβέρνησης, επειδή μέχρι τον Οκτώβριο του 2024 από τα 75 μέλη της Τράπεζας τα 40 είχαν αποδεχθεί την τροποποίηση του άρθρου 1, ήτοι την Απόφαση με αριθμό 259, αντιπροσωπεύοντας το 63,8% της συνολικής δύναμης των ψήφων, επειδή μέχρι τον Οκτώβριο του 2024 τα μέλη που έχουν επικυρώσει την τροποποίηση του άρθρου 12 παράγραφος 1, ήτοι την Απόφαση με αριθμό 260, ήταν 41 και επειδή έχει εκδοθεί η Απόφαση της Ε.Ε. 2024/1246 του Ευρωπαϊκού Κοινοβουλίου και του Συμβουλίου της 24η Απριλίου 2024, για την εγγραφή της Ε.Ε. για την απόκτηση πρόσθετων μεριδίων στο μετοχικό κεφάλαιο της Ευρωπαϊκής Τράπεζας για την ανασυγκρότηση και την ανάπτυξη και για την τροποποίηση της συμφωνίας για την ίδρυση της ΕΤΕΑ, όσον αφορά την επέκταση του γεωγραφικού πεδίο εργασιών της E.B.R.D. στην Υποσαχάρια Αφρική και το Ιράκ και την κατάργηση του προβλεπόμενου περιορισμού του κεφαλαίου για τις συνήθεις εργασίες, για όλα αυτά, λοιπόν, σας καλώ να υπερψηφίσουμε μαζί το παρόν σχέδιο νόμου με το οποίο κυρώνονται και έχουν την ισχύ που ορίζει η παράγραφος 1 του άρθρου 28 του Συντάγματος, οι υπ’ αριθ. 259 και 260 Αποφάσεις του Συμβουλίου Διοικητών της E.B.R.D., με τις οποίες τροποποιούνται τα άρθρα 1 και 12 παράγραφος 1 της Συμφωνίας ίδρυσης της E.B.R.D..

Σας ευχαριστώ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κύριε συνάδελφε και για την τήρηση του χρόνου. Και συνεχίζουμε με την Εισηγήτρια της Μειοψηφίας, την κυρία Μαρία-Ελένη Αποστολάκη. Ορίστε κυρία συνάδελφε, έχετε το λόγο.

**ΜΑΡΙΑ-ΕΛΕΝΗ (ΜΙΛΕΝΑ) ΑΠΟΣΤΟΛΑΚΗ (Εισηγήτρια Μειοψηφίας):** Κύριε Πρόεδρε, αφού ευχηθώ και εγώ χρόνια πολλά και καλή χρονιά, παίρνω το λόγο για την Κύρωση της των υπ’ αριθμόν 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, μια απόφαση που έχει ληφθεί ήδη από τις 18 Μαΐου του 2023, και με την οποία τροποποιούνται τα άρθρα 1 και 12 παρ. 1 της Συμφωνίας Ίδρυσης της Τράπεζας.

Η Ευρωπαϊκή Τράπεζα Ανασυγκρότησης και Ανάπτυξης συστήθηκε το 1991. Ήταν τότε που μετά το τέλος του ψυχρού πολέμου υπήρξε η διαπιστωμένη ανάγκη υποστήριξης των χωρών της κεντρικής και ανατολικής Ευρώπης. Το γεωγραφικό πεδίο εφαρμογής όμως επεκτάθηκε αργότερα σε χώρες της πρώην Ευρωπαϊκής Ένωσης αλλά και στη συνέχεια σε χώρες της νότιας και της ανατολικής Μεσογείου. Είναι μια πολυμερής αναπτυξιακή τράπεζα. Έχει μέλη από όλο τον κόσμο, με το μεγαλύτερο μέτοχο να είναι οι Ηνωμένες Πολιτείες της Αμερικής. Δανείζει μόνο περιφερειακά, στις χώρες διεργασίας της και στους μετόχους συγκαταλέγονται χώρες αλλά και η Ευρωπαϊκή Ένωση και η Ευρωπαϊκή Τράπεζα Επενδύσεων. Έχει χορηγήσει μεγάλο μέρος χρηματοδότησης της σε επιχειρήσεις του ιδιωτικού τομέα και παράλληλα έχει επιδείξει μεγάλη δραστηριότητα στη στήριξη χρηματοπιστωτικών ιδρυμάτων. Η στήριξη αυτών, πραγματοποιήθηκε τόσο μέσω άμεσων επενδύσεων όσο και μέσω πιστώσεων προς αυτά, προκειμένου με τη σειρά τους να χορηγήσουν δάνεια στις επιχειρήσεις. Ένα βασικό πεδίο στο οποίο προσανατολίζονται οι χρηματοδοτήσεις της ΕΤΑ είναι ο τομέας των μεταφορών, της ενέργειας και των υποδομών ύδρευσης και αποχέτευσης. Είναι η πρώτη πολυμερής αναπτυξιακή τράπεζα που είχε ρητή περιβαλλοντική εντολή στο χάρτη της από το 1995 και έχει δεσμευτεί ότι δεν θα χρηματοδοτήσει την εξόρυξη θερμικού άνθρακα και την παραγωγή ηλεκτρικής ενέργειας με καύση άνθρακα λόγω των περιβαλλοντικών επιπτώσεων και λόγω ακριβώς αυτής της περιβαλλοντικής δέσμευσης στην οποία αναφέρθηκα. Η τράπεζα αυτή είχε επενδύσει στην ανακεφαλαιοποίηση των τεσσάρων συστημικών τραπεζών στη χώρα μας το 2015, μετά τη δραματική περιπέτεια της χρεοκοπίας.

Τώρα, αυτές οι δύο αποφάσεις υπογραμμίζουν τη σημασία της Υποσαχάριας Αφρικής και του Ιράκ για την επίτευξη γεωπολιτικών και αναπτυξιακών προτεραιοτήτων της διεθνούς κοινότητας, τους αναπτυσσόμενους δεσμούς μεταξύ πολλών χωρών στην Υποσαχάρια Αφρική και το Ιράκ με τις χώρες στις οποίες δραστηριοποιείται η τράπεζα και τη συνάφεια και δυνατότητα εφαρμογής της εντολής του επιχειρηματικού μοντέλου, της έμφασης στον ιδιωτικό τομέα και των δυνατοτήτων της τράπεζας στην Υποσαχάρια Αφρική και το Ιράκ.

Η όποια πιθανή περιορισμένη και βαθμιαία επέκταση σε νέες χώρες άσκησης δραστηριότητας, βεβαίως υπογραμμίζεται στις αποφάσεις αυτές ότι «δε θα πρέπει να επηρεάσει την ικανότητα της Τράπεζας, να υποστηρίζει τις νυν χώρες, στις οποίες δραστηριοποιείται, να θέσει σε κίνδυνο την αξιολόγηση της Τράπεζας ως ΑΑΑ ή οδηγεί σε αίτημα για πρόσθετες εισφορές κεφαλαίου ή παρεκκλίνει από την εντολή της Τράπεζας για ενίσχυση της μετάβασης και πρόσθετες εισφορές και των επιχειρησιακών Αρχών της Προσθετικότητας και των ορθών τραπεζικών πρακτικών». Αυτοί είναι κάποιοι περιορισμοί, οι οποίοι ισχύουν, παράλληλα, με την απόφαση επέκτασης σε αυτές τις 2 γεωγραφικές κατηγορίες.

Ο βασικός στόχος, λοιπόν, είναι η συμβολή στην οικονομική πρόοδο και την ανασυγκρότηση, η διευκόλυνση της μετάβασης προς την οικονομία της ελεύθερης αγοράς, η προώθηση μιας πρωτοβουλίας στις χώρες αυτές με στόχο την ανάπτυξη. Ο περιορισμός του αριθμού των κρατών-μελών από την Υποσαχάρια Αφρική, στα οποία η τράπεζα μπορεί να εκπληρώνει τους σκοπούς της, όπως ορίζονται στο άρθρο 1 της συμφωνίας, εννοείται με τέτοιο τρόπο που να διευκολύνει την περιορισμένη και βαθμιαία επέκταση του γεωγραφικού πεδίου των εργασιών της τράπεζας, σύμφωνα με τα μέτρα και τους μηχανισμούς που εκτίθενται στην έκθεση του Συμβουλίου Διευθυντών.

Το Ιράκ θα ενσωματωθεί στην περιοχή της Νότιας και Ανατολικής Μεσογείου για τους σκοπούς της συμφωνίας και, κατά συνέπεια, ο όρος «Νότια» και «Ανατολική Μεσόγειος», όπως χρησιμοποιείται στο άρθρο 1 της συμφωνίας, θα υποδηλώνει την περιοχή που αποτελείται από χώρες που έχουν ακτές στη Μεσόγειο, καθώς και την Ιορδανία και το Ιράκ που είναι στενά συνδεδεμένες με αυτή τη γεωγραφική περιοχή.

Στην απόφαση υπ’ αριθμόν 260 το Συμβούλιο των Διευθυντών θέτει και διατηρεί κατάλληλα όρια σε σχέση με δείκτες κεφαλαιακής επάρκειας, με στόχο να προστατεύσει την οικονομική ευρωστία και τη βιωσιμότητα της τράπεζας. Με στόχο να αντιμετωπιστούν σημαντικές αλλαγές που έχουν γίνει στις πρακτικές διαχείρισης κεφαλαίων στον Οικονομικό Τομέα, οι πολυάριθμες παγκόσμιες προκλήσεις και η ανάγκη εκσυγχρονισμού της προσέγγισης των πολυμερών αναπτυξιακών τραπεζών στη διαχείριση κεφαλαιακής επάρκειας μέσω της μεταφοράς, της αρμοδιότητας προσδιορισμού των ορίων μόχλευσης από τα καταστατικά τους, η τροποποίηση των οποίων γίνεται με μεγαλύτερη δυσκολία σε αποφάσεις που λαμβάνονται από τα Συμβούλια των Διευθυντών τους, από πολυμελή όργανα υψηλού κύρους και εξουσιοδότησης.

Με το υφιστάμενο, λοιπόν, πλαίσιο λειτουργίας η ΕΤΑΑ δε μπορεί να δραστηριοποιηθεί στην Υποσαχάρια Αφρική και στο Ιράκ και δεν είναι ευχερής η χορήγηση των απαιτούμενων κεφαλαίων στις χώρες αυτές. Για αυτό και οι 2 αποφάσεις του Συμβουλίου των Διευθυντών έρχονται να άρουν αυτούς τους 2 περιορισμούς και αποκλεισμούς.

Η νομοθετική κύρωση είναι η οδός, η οποία υποδεικνύεται δεσμευτικά από την παράγραφο 2 του άρθρου 36 του Συντάγματος σε συνδυασμό με την παράγραφο 1 του άρθρου 28. Μέχρι τον Οκτώβριο του 2024 - όπως και ο συνάδελφος από την Πλειοψηφία υπενθύμισε - από τα 75 μέλη της Τράπεζας, 40 είχαν ήδη αποδεχθεί την τροποποίηση του άρθρου 1.

Να προσθέσω ότι με το περιεχόμενο αυτών των 2 αποφάσεων υπηρετούνται οι στόχοι της βιώσιμης ανάπτυξης του Οργανισμού Ηνωμένων Εθνών - 4 οι στόχοι της βιώσιμης ανάπτυξης του Οργανισμού Ηνωμένων Εθνών - και συγκεκριμένα ο στόχος για μηδενική φτώχεια, για αξιοπρεπή εργασία και οικονομική ανάπτυξη, για λιγότερες ανισότητες, για ειρήνη, δικαιοσύνη και ισχυρούς θεσμούς.

Ευχαριστώ πολύ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κυρία συνάδελφε, και για την τήρηση του χρόνου.

Θα συνεχίσουμε με τον Ειδικό Αγορητής της Κοινοβουλευτικής Ομάδας Κομμουνιστικό Κόμμα Ελλάδας, τον κ. Χρήστο Τσοκάνη, διότι ο Ειδικός Αγορητής της Κοινοβουλευτικής Ομάδας Συνασπισμός Ριζοσπαστικής Αριστεράς - Προοδευτική Συμμαχία, ο κ. Χαράλαμπος Μαμουλάκης έχει άλλη κοινοβουλευτική υποχρέωση και θα έρθει σε λίγο.

Ορίστε, κ. συνάδελφε, έχετε το λόγο.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΚΕ»)**:  Ευχαριστώ κύριε Πρόεδρε. Χρόνια πολλά, καλή χρονιά σε όλους και ειδικά στον ελληνικό λαό που ανεβαίνει καθημερινά το δικό του Γολγοθά αντιμέτωπος με τις δυσκολίες που με ευθύνη όλων των κομμάτων που διαχειρίστηκαν την εξουσία του κεφαλαίου στην πατρίδα μας, τον έχουν φορτώσει. Πως γίνεται σε ζητήματα που είναι τόσο πολύ σημαντικά, να φαίνεται ξεκάθαρα η σύμπλευση των κομμάτων του ευρωμονόδρομου και του νατοϊκού τόξου; Πώς γίνεται όταν συζητιέται στον Κρατικό Προϋπολογισμό το ζήτημα των νατοϊκών δαπανών, όταν μπαίνει στην ημερήσια διάταξη της συζήτησης μια σειρά διατάξεις που έχουν να κάνουν με την ικανοποίηση αιτημάτων ιμπεριαλιστικών οργανισμών, αλλά και τον μηχανισμό τους, τα κόμματα του ευρωμονόδρομου θα βρίσκονται σε πλήρη σύμπλευση; Και αυτό δεν είναι τυχαίο. Όπως δεν είναι τυχαίος και ο χαρακτήρας της Ευρωπαϊκής Τράπεζας Ανασυγκρότησης και Ανάπτυξης, ούτε η χρονική στιγμή που δημιουργήθηκε στην προσπάθεια να δημιουργήσει τους όρους και τις προϋποθέσεις για να τσακίσει τους λαούς της Ανατολικής Ευρώπης, που ζούσαν μέσα στο σοσιαλισμό τα προηγούμενα χρόνια.

Οι ορέξεις είχαν ανοίξει σε όλους τους δυτικούς ιμπεριαλιστές, αλλά έπρεπε να δημιουργήσουν εργαλεία και προϋποθέσεις γι’ αυτή την ωμή, ξεδιάντροπη επέμβαση - παρέμβαση στα εσωτερικά όλων αυτών των χωρών. Κι αυτό κάνουν και σήμερα. Στην ουσία λένε ότι θα πάρουν όλα εκείνα τα απαραίτητα μέτρα έτσι ώστε να δημιουργήσουν τις προϋποθέσεις για να επενδύσουν τα μονοπώλια, οι πολυεθνικές, το κεφάλαιο, οι επιχειρήσεις. Δεν θα επενδύσει ούτε θα κερδίσει ο ελληνικός λαός. Και μάλιστα είναι ντροπή τη στιγμή που ελληνικός λαός καθημερινά φτωχοποιείται, που δυσκολεύεται να τα βγάλει πέρα, να χρησιμοποιούμε σαν πρόσχημα και να λέμε ότι ψειρίζουμε, συμφωνούμε και υλοποιούμε τις αποφάσεις της Ευρωπαϊκής Ένωσης για την Ευρωπαϊκή Τράπεζα Ανασυγκρότησης και Ανάπτυξης, γιατί τάχα λυπηθήκαμε τους άλλους λαούς που είναι φτωχοί. Τη στιγμή που η χώρα μας με φαρδιά πλατιά την υπογραφή της συμμετέχει σε ιμπεριαλιστικούς πολέμους, έχει δώσει όλη την πατρίδα μας υποδομές, βάσεις, λιμάνια και αεροδρόμια στους νατοϊκούς να εφορμούν, να εξορμούν, να δολοφονούν και να δημιουργούν όλο εκείνο το πεδίο, έτσι ώστε να τσακίσουν λαούς ανά τον πλανήτη είτε στο έδαφος της Ουκρανίας, είτε στο έδαφος της Παλαιστίνης, στην Ερυθρά Θάλασσα, στη Μέση Ανατολή. Την ίδια στιγμή που καθημερινά τόσο η Κυβέρνηση, αλλά και όλα τα κόμματα που διαχειρίστηκαν την εξουσία του κεφαλαίου στην πατρίδα μας, έχουν ψηφίσει νόμους φορομπηχτικούς, νόμους αντιλαϊκούς, που έχουν οδηγήσει σε απόγνωση τον ελληνικό λαό.

Σήμερα η Ελληνική Κυβέρνηση, η οποία μάλιστα είναι σημαιοφόρος των νατοϊκών σε αυτή την περίοδο, προσπαθεί να δημιουργήσει τους όρους και τις προϋποθέσεις, έτσι ώστε να προχωρήσει η όσο γίνεται ταχύτερη επικράτηση ανάμεσα στα μεγαλύτερα ιμπεριαλιστικά στρατόπεδα το ένα το Ευρωατλαντικό και το άλλο το υπό διαμόρφωση Ευρασιατικό στις περιοχές της Νοτιανατολικής Μεσογείου. Και κάτι τέτοιο περνάει και από αυτή την Συμφωνία που έρχεται να επικυρώσει σήμερα μέσα στο Κοινοβούλιο.

Ο πόλεμος έχει πάρει άλλες διαστάσεις. Κλιμακώνεται. Κανένας δεν πρέπει να εφησυχάζει όταν του μιλάνε τάχα για ανάπαυλα στη Γάζα. Γιατί, ξέρουμε ότι τον ιμπεριαλιστικό πόλεμο έρχεται να τον διαδεχθεί η ιμπεριαλιστική ειρήνη των διαπραγματεύσεων, της συμπίεσης των λαϊκών δικαιωμάτων, της κατάκτησης τμημάτων της γης.

Ο σκοπός και ο στόχος της σημερινής συζήτησης είναι ακριβώς για να υλοποιήσει όλα εκείνα τα μέτρα, προκειμένου να ανοίξει ο δρόμος για την εκμετάλλευση παρθένων γαιών. Για να μπορούν να ελεγχθούν οι δρόμοι μεταφοράς και εμπορίου για τα μεγάλα μονοπώλια, τα μεγάλα ιμπεριαλιστικά κέντρα και τους ιμπεριαλιστικούς μηχανισμούς. Για να μπορέσει να απλωθεί ακόμα περισσότερο η πολεμική βιομηχανία, έτσι ώστε να κερδίζει το μεγάλο κεφάλαιο σε βάρος των λαών όλου του κόσμου. Μάλιστα, οι ιμπεριαλιστικοί σχεδιασμοί έχουν πάρει νέα τροπή μετά τις τελευταίες εξελίξεις που έχουμε και στις Ηνωμένες Πολιτείες Αμερικής. Δεν πρέπει ο λαός μας ούτε να τρώει κουτόχορτο, ούτε να έχει αυταπάτες ότι κάτι πρόκειται και μπορεί να αλλάξει. Τίποτα δεν πρόκειται να αλλάξει.

Ό,τι γίνεται, ό,τι αποφασίζεται και ό,τι σχεδιάζεται, γίνεται ακριβώς για τα συμφέροντα του μεγάλου κεφαλαίου σήμερα, ακριβώς γιατί ο λαός έρχεται αντιμέτωπος με την ακρίβεια, βλέποντας τη 19η και τη 18η ημέρα του μήνα να τελειώνει ο μισθός και η σύνταξη, την ίδια στιγμή που οι πλειστηριασμοί πετάνε έξω από τα σπίτια τους όλα τα φτωχά μικρά και μεσαία νοικοκυριά, τη στιγμή που η Υγεία είναι στη χειρότερη κατάσταση των τελευταίων ετών, με τα ράντζα, τις αναμονές, με τα ασανσέρ να πέφτουν από τον έναν όροφο στον άλλον, με τα πλημμυρισμένα Κέντρα Υγείας, με τα υποστελεχωμένα νοσοκομεία, τη στιγμή που ακόμα και σήμερα υπάρχουν σχολειά χωρίς αντισεισμική θωράκιση και προστασία, με τον κίνδυνο να πλημμυρίσουν, αλλά και οι σοβάδες να πέφτουν στα κεφάλια των μαθητών, ενώ τα εργοδοτικά εγκλήματα διαδέχονται το ένα το άλλο. Την ίδια στιγμή που μας μιλάτε για περιβάλλον, που μας μιλάτε για την ενίσχυση των φτωχών, την ίδια στιγμή ο λαός της πατρίδας μας ζει στις περισσότερες βιομηχανικές περιοχές, όπως είναι στη Θεσσαλονίκη, όπως είναι στη Δυτική Αττική, στον Ασπρόπυργο, στην Ελευσίνα, στην Μάντρα, στη Μαγούλα, στα Μέγαρα, κάτω από άθλιες συνθήκες με κίνδυνο, στη σκιά της χωματερής των κέντρων ανακύκλωσης, στη σκιά όλης αυτής της ανάπτυξης που γεμίζει τα σεντούκια των καπιταλιστών, αλλά τα πληρώνουν, πολύ ζεστά με την υγεία τους, οι εργαζόμενοι και οι κάτοικοι όλων αυτών των περιοχών.

Βλέπουμε τη φορομπηχτική πολιτική να συνεχίζει να χτυπάει και να τσακίζει τα κόκκαλα των μικροαυτοαπασχολούμενων, ανοίγοντας τις ορέξεις για μεγαλύτερες επενδύσεις, για μεγαλύτερη κερδοφορία του μεγάλου κεφαλαίου και όλα τα πλεονάσματα, όλη αυτή η φορομπηχτική πολιτική, δίνεται ακριβώς για να προετοιμαστεί το έδαφος της κερδοφορίας του κεφαλαίου σε όλο τον πλανήτη είτε στο Ιράκ είτε στη Μογγολία είτε στην Υποσαχάρια Αφρική, όπως βάζει μέσα η πρόταση-απόφαση, που όλοι έχετε ψηφίσει, στην Ευρωπαϊκή Ένωση.

Ενθαρρυντικό όμως είναι για εμάς οι αγώνες των οικοδόμων αυτή την περίοδο για συλλογικές συμβάσεις για μεροκάματο, οι αγώνες των βιοπαλαιστών αγροτών, οι αγώνες των γιατρών και των νοσηλευτών στα νοσοκομεία, οι αγώνες των φοιτητών που δεν θέλουν να μετατραπεί η δημόσια δωρεάν εκπαίδευση σε ένα απέραντο ερευνητικό κέντρο για τα νατοϊκά συμφέροντα.

Έτσι λοιπόν, λέμε ξεκάθαρα ως ΚΚΕ, ότι καταψηφίζουμε ορθά κοφτά αυτήν εδώ την πρόταση για τη σύμβαση και την αλλαγή των άρθρων και θα πολεμάμε κάθε τέτοια σύμβαση, κάθε τέτοια τροπολογία, κάθε τέτοια απόφαση που έρχεται για να ικανοποιήσει τα συμφέροντα των μονοπωλίων. Γιατί ακριβώς, δεν έρχεται να λύσει τίποτα, όσον αφορά την ικανοποίηση των σύγχρονων λαϊκών αναγκών, αντίθετα έρχεται να φορτώσει στις πλάτες του λαού, νέα βάρη, νέους φόρους, νέα αδιέξοδα, μόνο και μόνο για την ικανοποίηση των συμφερόντων του μεγάλου κεφαλαίου και σε αυτόν τον αγώνα, σε αυτό το μονοπάτι, σε αυτή την εγρήγορση της ρήξης, της σύγκρουσης και της ανατροπής, καλούμε όλο τον ελληνικό λαό, έτσι ώστε με ισχυρό ΚΚΕ και ισχυρούς οργανωμένους αγώνες, να ανατρέψουμε όλους αυτούς που κάνουν τα όνειρα μας εφιάλτες.

Να είστε καλά και σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε και συνεχίζουμε τον Ειδικό Αγορητή της Κοινοβουλευτικής Ομάδας «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ», τον κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε. Να ευχηθώ και εγώ με τη σειρά μου, καλή χρονιά με υγεία σε όλους.

Με το προτεινόμενο σχέδιο νόμου καλούμαστε να κυρώσουμε τις υπ’ αριθμόν 259 και 260 αποφάσεις του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης. Συγκεκριμένα, με την υπ’ αριθμόν 259 απόφαση, καθίσταται εφικτή η σταδιακή επέκταση του γεωγραφικού πεδίου των εργασιών της ΕΤΑΑ στην Υποσαχάρια Αφρική και στο Ιράκ. Επίσης, με την υπ’ αριθμόν 260 απόφαση, καταργούνται οι περιορισμοί των κεφαλαίων που κατανέμονται στις συνήθεις εργασίες της ΕΤΑΑ, βάσει των αποθεματικών και των πλεονασμάτων της και ανατίθενται στο Συμβούλιο των Διευθυντών της, η καθιέρωση και η παρακολούθηση των αναγκαίων ορίων χρηματοδότησης, λαμβάνοντας υπόψη την κεφαλαιακή επάρκεια της ΕΤΑΑ, με στόχο την αύξηση της ευελιξίας στη λήψη αποφάσεων για χορήγηση.

Το 2022 η Ευρωπαϊκή Τράπεζα Ανασυγκρότησης και Ανάπτυξης σημείωσε ζημίες ρεκόρ, κυρίως λόγω των σημαντικών απωλειών που κατέγραψε στο χαρτοφυλάκιό της σε επενδύσεις ύψους περίπου 1 δις. δολαρίων στη Ρωσία και τη Λευκορωσία, ενώ έχει προσφέρει σημαντική βοήθεια προς την Ουκρανία. Μάλιστα το πλάνο της είναι, να αποστείλει επιπλέον 1,3 δισ. ευρώ προς το Κίεβο, το οποίο μαζί με την περσινή βοήθεια ύψους 1,7 δισ. ευρώ, θα φτάσουν συνολικά στα 3 δισ. ευρώ. Ο οίκος αξιολόγησης Fitch προειδοποίησε, ότι μια αθέτηση υποχρεώσεων της Ουκρανίας προς τα διεθνή αναπτυξιακά της δάνεια, πιθανότατα θα στερήσει από τον κορυφαίο δανειστή του κόσμου, την ΕΤΑΑ, την αξιολόγηση ΑΑΑ στην πιστοληπτική του ικανότητα.

Η Fitch εκτίμησε ότι η Ευρωπαϊκή Τράπεζα Ανασυγκρότησης και Ανάπτυξης έχει επί του παρόντος καθαρά ανοίγματα 12,8% στην Ουκρανία ως έκφραση αναλογίας σε σχέση με το μετοχικό της κεφάλαιο. Οι υποβαθμίσεις θα μπορούσαν να είναι ακόμα μεγαλύτερες, εάν ο δανεισμός προς την Ουκρανία συνεχίσει να αυξάνεται αισθητά, αν και στην περίπτωση αυτή ο οίκος Fitch είπε ότι είναι πιθανόν οι μέτοχοι της ΕΤΑΑ να παράσχουν πρόσθετη στήριξη για να μετριάσουν ορισμένες από τις αρνητικές επιπτώσεις.

Προφανώς, οι αποφάσεις του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης που καλούμαστε να κυρώσουμε είναι απότοκος των επενδυτικών επιλογών που μόλις αναφέραμε.

 Στην Ελλάδα η ΕΤΑΑ έχει μακρά και δραστήρια παρουσία τόσο στη διάρκεια της οικονομικής κρίσης όσο και στα χρόνια που ακολούθησαν. Η ΕΤΑΑ έχει επενδύσει στην ανακεφαλαιοποίηση των τεσσάρων συστημικών τραπεζών το 2015 και έκτοτε συνέχισε να υποστηρίζει την ενίσχυση της ανθεκτικότητας του χρηματοπιστωτικού τομέα. Προχώρησε σε επενδύσεις ύψους 250 εκατομμυρίων ευρώ μέσω κεφαλαίων υψηλού επιχειρηματικού κινδύνου.

Το προηγούμενο διάστημα ολοκληρώθηκε η διαδικασία χρηματοδότησης της επένδυσης 60 εκατομμυρίων δολαρίων Ηνωμένων Πολιτειών από την Ευρωπαϊκή Τράπεζα Ανασυγκρότησης και Ανάπτυξης για το έργο των Σκουριών. Έτσι προχωρούν οι σχεδιασμοί της Εταιρείας «ΕΛΛΗΝΙΚΟΣ ΧΡΥΣΟΣ» και της μητρικής «ELDORADO GOLD» για εκμετάλλευση του σημαντικού κοιτάσματος χρυσού - χαλκού στις Σκουριές από το οποίο προβλέπεται να έχει ετήσια παραγωγή κατά μέσο όρο 140 χιλιάδες ουγγιές χρυσού και 67 εκατομμύρια λίβρες χαλκού για τουλάχιστον 20 χρόνια.

Η μελέτη περιβαλλοντικών επιπτώσεων της «ΕΛΛΗΝΙΚΟΣ ΧΡΥΣΟΣ» διατείνεται ότι το έργο των Σκουριών θα δημιουργήσει σε βάθος 25ετίας περίπου 1.400 σταθερές θέσεις εργασίας ενώ η πλήρης ανάπτυξη των Μεταλλείων Κασσάνδρας θα δημιουργήσει συνολικά 5.000 άμεσες και έμμεσες θέσεις εργασίας. Αναφέρει, επίσης, ότι θα συνεισφέρει φορολογικά έσοδα άνω των 2 δις δολαρίων για το Ελληνικό Δημόσιο από φόρους και εισφορές και κατά τη διάρκεια της ζωής των Μεταλλείων θα επενδυθούν 80 εκατομμύρια δολάρια σε προγράμματα εταιρικής κοινωνικής ευθύνης που θα ωφελήσουν την τοπική οικονομία.

Σε ό,τι αφορά τα αυξημένα οικονομικά οφέλη για το Ελληνικό Δημόσιο με την επίκληση ότι σε βάθος 25ετίας το ελληνικό κράτος θα λάβει 2,3 δις δολάρια σε φόρους, δικαιώματα εξόρυξης και προγράμματα κοινωνικής ανταπόδοσης δεν υπάρχει καμία αμφιβολία ότι πρόκειται για ψίχουλα μπροστά στα έσοδα που προσδοκά ο Όμιλος από την εκμετάλλευση των κοιτασμάτων, ειδικά αυτή την περίοδο που οι τιμές του χρυσού και άλλων μεταλλευμάτων έχουν εκτοξευθεί.

Προκύπτει, λοιπόν, ότι η ΕΤΑΑ ως διεθνές χρηματοπιστωτικό ίδρυμα με μεγαλύτερο μέτοχο τις Ηνωμένες Πολιτείες που υποστηρίζει χώρες στη διαδικασία ίδρυσης του ιδιωτικού του τομέα, εξού και κατευθύνει επενδύσεις ως εργαλείο για την οικοδόμηση οικονομιών της αγοράς προσφέροντας χρηματοδότηση σε τράπεζες, βιομηχανίες και επιχειρήσεις ενώ συνεργάζεται και με εταιρείες του Δημοσίου για να υποστηρίξει την ιδιωτικοποίησή τους, έχει υποστεί σοβαρές ζημιές από τα επενδυτικά της προγράμματα σε Ρωσία, Λευκορωσία και Ουκρανία και προσπαθεί να αντισταθμίσει τις απώλειες με την επέκταση του γεωγραφικού πεδίου ανάπτυξης των εργασιών της Τράπεζας στην Υποσαχάρια Αφρική και στο Ιράκ, οι οποίες αναδεικνύονται σε ανερχόμενη οικονομική δύναμη με πολλές χώρες να προσφέρουν σημαντικές επιχειρηματικές ευκαιρίες σε τομείς, όπως η αγροδιατροφή, τα τρόφιμα, οι κατασκευές, ο τουρισμός, οι Ανανεώσιμες Πηγές Ενέργειας, οι μεταφορές και τα Logistics, ο ορυκτός πλούτος, η υγεία και οι τηλεπικοινωνίες.

 Οι αυξημένες ανάγκες για εκσυγχρονισμό των υποδομών και τεχνολογική ανάπτυξη δημιουργούν πρόσφορο έδαφος στην ΕΤΑΑ για συνεργασίες και επενδύσεις, καθώς και ευκαιρία για άμεσο πλουτισμό.

 Με επίφαση την περιβαλλοντική βιωσιμότητα το κύριο ενδιαφέρον της ΕΤΑΑ εστιάζεται στον πλουτισμό από επενδύσεις σε ιδιωτικές τράπεζες και ισχυρούς ομίλους που δραστηριοποιούνται στον τομέα της ενέργειας, των κατασκευών και του ορυκτού πλούτου και σε μακροσκοπική βάση στον έλεγχο των κυβερνήσεων.

Είναι αξιοσημείωτη η στήριξη που παρείχε η ΕΤΑΑ στην κυβέρνηση της Νέας Δημοκρατίας προεκλογικά και πιο συγκεκριμένα, ο Α΄ Αντιπρόεδρος της Ευρωπαϊκής Τράπεζας Ανασυγκρότησης και Ανάπτυξης κ. Γιούγκεν Ρίχτενιγκ επισκέφτηκε τη χώρα μας στις 26 Απριλίου του 2023 και κατά τη συνάντηση με εκπροσώπους της ελληνικής κυβέρνησης και της Τράπεζας της Ελλάδος επεσήμανε τους τομείς στους οποίους θα έπρεπε να επικεντρωθεί η νέα κυβέρνηση, μεταρρυθμίσεις στο εκπαιδευτικό σύστημα και στο δικαστικό τομέα.

Υπενθυμίζουμε ότι, κατά τους πρώτους μόλις μήνες της νέας διακυβέρνησής σας, ψηφίσατε νόμο για την ίδρυση μη κρατικών πανεπιστημίων, παραβιάζοντας το Σύνταγμα, καθώς και ένα πλέγμα ρυθμίσεων που στόχευε στο να διαφυλάξει το δημόσιο χαρακτήρα της πανεπιστημιακής εκπαίδευσης, ανατρέποντας έναν πυλώνα γνώσης, έρευνας και πολιτισμού που αποτελούσε την ιστορική εκπαιδευτική μεταρρύθμιση της μεταπολίτευσης για να εξυπηρετήσετε ιδιωτικά συμφέροντα, προφανώς, στα πλαίσια της συμμόρφωσής σας στις επιταγές της της Ευρωπαϊκής Τράπεζας Ανασυγκρότησης και Ανάπτυξης (ΕΤΑΑ).

Επίσης, ψηφίσατε νόμο για την επιτάχυνση της απονομής δικαιοσύνης, υιοθετώντας άκριτα κάποιες συστάσεις της Παγκόσμιας Τράπεζας, παντελώς άσχετες με την πραγματικότητα της χώρας μας και με τα δικαστήρια μας, προβαίνοντας σε μια σαρωτική αλλαγή του δικαστικού χάρτη με την πλήρη κατάργηση των Ειρηνοδικείων και τη διατήρηση λίγων Πρωτοδικείων και ακόμα λιγότερων Εφετείων στα πρότυπα άλλων χωρών με αντίστοιχο πληθυσμό, αλλά με εντελώς διαφορετική δικαστική γεωγραφική και κοινωνική διάρθρωση, αγνοώντας τις ανάγκες των τοπικών κοινωνιών.

Η συμμόρφωσή σας είναι, πράγματι, υποδειγματική. Ενισχύετε μεγάλους πολυεθνικούς κολοσσούς και ιδιωτικές τράπεζες που δρουν σε καθεστώτα ασφυκτικής πίεσης για την ελληνική κοινωνία, αυξάνοντας υπέρμετρα τα κέρδη τους, αλλά μειώνοντας τις αντοχές των Ελλήνων πολιτών.

Επιλογές που αποδεικνύουν σε πρωτοφανές επίπεδο ότι η Κυβέρνηση επιδιώκει την εξυπηρέτηση ιδιωτικών συμφερόντων και για να το κάνει αυτό δεν διστάζει να θέσει σε διακινδύνευση το δημόσιο συμφέρον.

Σας ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε συνάδελφε.

Το λόγο έχει τώρα ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Χρόνια πολλά σε όλους και σε όλες.

Αρχίζω με μια μικρή κριτική σε αυτά που είπε κ. Πέτσας, θα είναι μικρή, μην ανησυχείτε. Το ένα είναι ότι σε έναν τομέα υπερβάλλατε, είπατε «πως ο ελληνικός λαός μέσα από διεθνείς οργανισμούς βοηθάει τις χώρες, που είναι σε πιο δύσκολη οικονομικά θέση από εμάς». Η γενική εικόνα για τις χώρες του Οργανισμού Οικονομικής Συνεργασίας και Ανάπτυξης (ΟΟΣΑ) κάνουν πολύ λιγότερα από ό,τι χρειάζεται είτε από άποψη αλληλεγγύης είτε από άποψη ίδιου συμφέροντος. Δηλαδή, και στην κλιματική κρίση και στη φτώχεια, το μάθημα του Κέυνς μετά το Β΄ Παγκόσμιο Πόλεμο, θα ξέρετε είναι ότι βοηθώντας τον άλλον βοηθάς και τον εαυτό σου.

Άρα, δηλαδή, κρατάω ότι μάλλον η Ελλάδα και δεν είναι κριτική στην Ελλάδα, είναι για όλες τις χώρες του δυτικού κόσμου και αυτό το δείχνουν και ο Οργανισμός Ηνωμένων Εθνών (Ο.Η.Ε.)και οι διεθνείς οργανισμοί, κάνει πολύ λιγότερο από ό,τι θα έπρεπε για να βοηθήσει τις χώρες του Νότου.

Το δεύτερο ήταν μια υποτίμηση, που δεν είπατε ότι η E.B.R.D., όχι μόνο έχει βοηθήσει χώρες από αυτές που ονομάσατε, αλλά βοήθησε και την Ελλάδα στην εποχή της κρίσεως.

Όταν ήμουν Υπουργός Οικονομικών, Πρόεδρος ήταν ο Σούμα Τσακραμπάρτι και νομίζω ότι έκανε μεγάλες προσπάθειες να βοηθήσει την Ελλάδα. Το αβαντάζ αυτών των τραπεζών, όπως και όταν ήταν Πρόεδρος της Ευρωπαϊκή Τράπεζα Επενδύσεων (Ε.Τ.Ε.), ο Χόιερ, είναι ότι έχουν τη δυνατότητα να δανείσουν, αυτό που λένε οι οικονομολόγοι, αντικυκλικά, δηλαδή, όταν είναι ύφεση και οι συστημικές τράπεζες δυσκολεύονται να δανείσουν. Δηλαδή, τι είναι το πρόβλημα των συστημικών τραπεζών; Είναι ότι στις καλές εποχές δίνουν δάνεια με μεγάλη ευκολία και όταν γίνει η κρίση δεν μπορούν να δώσουν δάνεια.

Άρα, βοηθάνε την ύφεση να γίνει ακόμα χειρότερη από ό,τι ήταν.

Η δική μου η εμπειρία με την Ευρωπαϊκή Τράπεζα Επενδύσεων (Ε.Τ.Ε.) και με την Ευρωπαϊκή Τράπεζα Ανασυγκρότησης και Ανάπτυξης (E.B.R.D.) είναι ότι επειδή δανείζουν αντικυκλικά μπορούν να βοηθήσουν.

Έχουν και ένα άλλο αβαντάζ, αυτό που λέμε και στην οικονομική θεωρία, αντιμετωπίζουν καλύτερα το πρόβλημα της ασύμμετρης πληροφόρησης. Ένα από τα προβλήματα, που έχει το χρηματοπιστωτικό σύστημα και υπάρχουν οικονομολόγοι που έχουν πάρει το Νόμπελ γι’ αυτό, είναι ότι η τράπεζα ξέρει λιγότερο για τη φερεγγυότητα του πελάτη από ό,τι ο ίδιος ο πελάτης.

 Αυτό πολλές φορές οδηγεί στο περιορισμό του δανεισμού. Δηλαδή, αν είχαν την ίδια πληροφόρηση που είχε ο ίδιος ο δανειζόμενος θα υπήρχαν περισσότερα δάνεια. Περίπου γι’ αυτό πήρε το Νόμπελ ο Μπεν Μπερνάνκε που είχε κάνει όλη τη δουλειά, πως η κατάρρευση των τραπεζών στο Μεσοπόλεμο στη μεγάλη ύφεση του καπιταλισμού οδήγησε σε μικρές τράπεζες να καταρρεύσουν και άρα η μείωση της πιστωτικής επέκτασης έκανε πιο σοβαρή την ύφεση από ότι θα ήταν.

Αυτό το λέω, όχι για άλλους λόγους, ότι μια από τις κριτικές στις κυβερνήσεις της Νέας Δημοκρατίας που έχω κάνει από το 2012 είναι ότι δεν έχουν πάρει σοβαρά τη σημασία μικρών τραπεζών με συγκεκριμένη ειδίκευση για να αντιμετωπίσουν την ασύμμετρη πληροφόρηση.

Δηλαδή, πολλές τράπεζες ήταν προβληματικές, η Αγροτική ή οι Συνεταιριστικές, αλλά αυτό δεν σημαίνει ότι δεν χρειαζόμαστε τέτοια εργαλεία. Δηλαδή, είναι προβληματική η κατάσταση να παραμείνουμε με τέσσερις συστηματικές τράπεζες, γιατί το πρόβλημα που προσπάθησα να αναδείξω της ασύμμετρης πληροφόρησης θα το δούμε μπροστά.

Δηλαδή, σε μια μεγάλη ύφεση θα δείτε και πάλι θα έχουμε αυτό το πρόβλημα όταν οι συστημικές τράπεζες δεν θα δανείζονται και άρα, θα επεκτείνουν την ύφεση και θα την κάνουν χειρότερη από ότι θα ήταν.

Για τις δύο αλλαγές στον τρόπο λειτουργίας της EBRD, το πρώτο είναι για το ποιος αποφασίζει για την κεφαλαιακή επάρκεια. Όπως πάντα υπάρχει ένα trade off ανάμεσα στην ασφάλεια και την ευελιξία. Κατά τη δική μου κρίση η αλλαγή δεν ζημιώνει αυτό το trade off, δεν το κάνει, δηλαδή, τόσο πολύ ευέλικτο που να ανησυχούμε για την φερεγγυότητα της τράπεζας και νομίζω ότι η επέκταση στις Υποσαχάριες χώρες δεν ξέρω αν το EBRD είναι η καταλληλότερη τράπεζα να επεκταθεί τόσο πολύ, ακριβώς για λόγο ότι για να μάθεις για συγκεκριμένες χώρες και να λύσεις το πρόβλημα της ασύμμετρης πληροφόρησης, όσο επεκτείνεσαι, τόσο ανησυχώ για το πώς θα μπορεί να συνεχίσει να κάνει τη δουλειά που χρειάζεται να κάνει.

Δηλαδή, θα θεωρούσα ότι θα ήταν καλύτερο να στηριχθεί μια αφρικανική τράπεζα ανάπτυξης και reconstruction, παρά να είναι η EBRD, αλλά αυτός δεν είναι λόγος να είμαστε εναντίον. Σας είπα μια ανησυχία που έχω εγώ.

Εμείς θα ψηφίσουμε και τις δύο αλλαγές. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βορύλλας

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα)Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Όλγα Γεροβασίλη, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Αθανάσιος Χαλκιάς, Κυριακή Μάλαμα και Μάριος Σαλμάς.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κ. Πρόεδρε. Η κυβέρνηση φέρει προς συζήτηση στην κύρωση των αριθμών 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης με τις οποίες τροποποιείτε τα άρθρα 1 και 12 της συμφωνίας ίδρυσης της Ευρωπαϊκής Τράπεζας Ανασυγκρότησης και Ανάπτυξης.

Με την τροποποίηση του άρθρου 1 περιγράφονται οι σκοποί και η αποστολή της τράπεζας. Οι αλλαγές εστιάζουν στην ανανέωση και κυρίως στη διεύρυνση των στόχων της τράπεζας, ώστε να ανταποκριθεί στις σύγχρονες οικονομικές, κοινωνικές ή περιβαλλοντικές προκλήσεις περιλαμβάνοντας και τις χώρες της Υποσαχάριας Αφρικής και το Ιράκ.

Με την τροποποίηση της παραγράφου 1 του άρθρου 12 περιλαμβάνονται ρυθμίσεις για τις χρηματοδοτικές δραστηριότητες, τους πόρους ή τις διαδικασίες της τράπεζας. Η τροποποίηση στοχεύει στη βελτίωση της διαχείρισης πόρων της τράπεζας και στην εισαγωγή νέων χρηματοδοτικών εργαλείων.

Η κύρωση από το Εθνικό Κοινοβούλιο μιας χώρας μέλους της Τράπεζας αποτελεί τυπική διαδικασία που επιβεβαιώνει τη δέσμευση της χώρας να εφαρμόσει τις αποφάσεις του Συμβουλίου Διοικητών και να αποδεχθεί τις τροποποιήσεις στη συμφωνία ίδρυσης.

Μας προκαλεί ιδιαίτερη εντύπωση πως η κύρωση των αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης έρχεται ως νομοσχέδιο στη Βουλή με τις υπογραφές του Υπουργού Εξωτερικών κ. Γεωργίου Γεραπετρίτη και του Αναπληρωτή Υπουργού Εθνικής Οικονομίας και Οικονομικών κ. Νικολάου Παπαθανάση, χωρίς να συνοδεύεται από κάποιο υπηρεσιακό ενημερωτικό έγγραφο, το οποίο να παρουσιάζει τις θέσεις της χώρας μας.

Είναι γνωστό πως η Ελλάδα είναι μέλος της Τράπεζας από ίδρυσής της το 1991 και πως έχει ωφεληθεί από τη χρηματοδότηση διαφόρων έργων, ειδικά σε τομείς όπως οι υποδομές, η ενέργεια και οι μικρομεσαίες επιχειρήσεις. Με τις παραπάνω τροποποιήσεις δεν γνωρίζουμε εάν εξυπηρετούνται τα συμφέροντα της χώρας μας, δεδομένου ότι η χώρα μας έχει μηδαμινές εμπορικές σχέσεις με τις χώρες της Υποσαχάριας Αφρικής και το Ιράκ.

Κατά τη γνώμη μας η κύρωση των αποφάσεων που τροποποιούν τη συμφωνία ίδρυσης τράπεζας εγείρει ερωτηματικά και ενδεχομένως αμφισβητούν τη σκοπιμότητα και την πρακτικότητα αυτών των αλλαγών. Θα αναφέρουμε τους προβληματισμούς μας αμέσως παρακάτω.

Οι αποφάσεις ελήφθησαν από το Συμβούλιο Διοικητών της Τράπεζας χωρίς να δοθεί η δέουσα έμφαση στη δημόσια διαβούλευση ή στην ενημέρωση των κρατών μελών. Ελλείψει πλήρους διαφάνειας εγείρονται ερωτηματικά σχετικά με το κατά πόσο οι τροποποιήσεις εξυπηρετούν πραγματικά τους σκοπούς της Τράπεζας ή άλλα ειδικά συμφέροντα.

Η τροποποίηση του άρθρου 1 που αφορά την αποστολή της Τράπεζας ενδέχεται να οδηγήσει σε αλλαγή της βασικής φιλοσοφίας της. Υπάρχει ο κίνδυνος να δοθεί έμφαση στις εμπορικές ή επενδυτικές προτεραιότητες αποδυναμώνοντας το κοινωνικό, περιβαλλοντικό ή αναπτυξιακό χαρακτήρα της τράπεζας. Πιστεύουμε ότι τουλάχιστον, εν μέρει, αλλοιώνεται η αποστολή της αφού θα περιλάβει σχεδόν 50 κράτη της Αφρικανικής Ηπείρου, δηλαδή από Ευρωπαϊκή Τράπεζα Ανασυγκρότησης και Ανάπτυξης μετατρέπεται σε Αφρικανική Τράπεζα Ανασυγκρότησης και Ανάπτυξης.

Οι αλλαγές που σχετίζονται με τις χρηματοδοτικές δραστηριότητες στην παράγραφο 1 του άρθρου 12 μπορεί να συνεπάγονται πρόσθετες οικονομικές δεσμεύσεις για τα κράτη μέλη. Αυτές οι δεσμεύσεις ενδέχεται να μην είναι εφικτές, ειδικά για χώρες με δημοσιονομικές δυσκολίες. Εάν συνυπολογίσουμε τη συμπερίληψη των χωρών της Υποσαχάριας Αφρικής και του Ιράκ στις χρηματοδοτήσεις της Τράπεζας, είναι βέβαιο ότι στο μέλλον θα κατανεμηθούν πρόσθετες οικονομικές δεσμεύσεις στα κράτη μέλη της Τράπεζας, επομένως και στην Ελλάδα.

Κατά τη γνώμη μας, υπάρχει δημοκρατικό έλλειμμα στη διαδικασία κύρωσης των αποφάσεων του Συμβουλίου Διοικητών της Τράπεζας. Η κύρωση από τα Εθνικά Κοινοβούλια συχνά γίνεται χωρίς ουσιαστική συζήτηση, περιορίζοντας τη δυνατότητα των πολιτών να ενημερωθούν και να εκφράσουν τις απόψεις τους. Χαρακτηριστικό παράδειγμα η ελληνική κυβέρνηση. Παρασκευή βράδυ μας έστειλε την πρόσκληση και ζήτησε κύρωση τη Δευτέρα, χωρίς κανένα συνοδευτικό υπηρεσιακό έγγραφο των Υπουργείων Εξωτερικών και Εθνικής Οικονομίας.

Από όσα γνωρίζουμε δεν έχει παρουσιαστεί καμία επαρκής μελέτη των επιπτώσεων που θα έχουν οι αλλαγές στην πρακτική λειτουργίας της Τράπεζας. Χωρίς μια σαφή αξιολόγηση είναι δύσκολο να εκτιμηθεί εάν οι τροποποιήσεις είναι προς το συμφέρον των κρατών μελών και των κοινωνιών τους. Ειδικά για τη χώρα μας, πιστεύουμε ότι δεν θα έχει κάποια θετική επίπτωση, δεδομένου αφενός ότι δεν έχουμε σοβαρές εμπορικές σχέσεις με τις χώρες της Υποσαχάριας Αφρικής και το Ιράκ και αφετέρου μπορεί στα κράτη μέλη να απαιτηθεί να καταβάλουν πρόσθετους πόρους προς την Τράπεζα, φυσικά η χώρα μας.

Τέλος, ένας κίνδυνος που αφορά τα κράτη μέλη της Τράπεζας που ήδη λαμβάνουν χρηματοδοτήσεις είναι ότι η υιοθέτηση των αλλαγών αυτών ενδέχεται να ενισχύσει την εξάρτηση από τους μηχανισμούς της Τράπεζας περιορίζοντας τη δυνατότητα ανεξάρτητων αναπτυξιακών πολιτικών.

Θα πρέπει να τονίσουμε ότι ως κίνημα δεν είμαστε οπαδοί του απομονωτισμού της χώρας μας. Ωστόσο, επιθυμούμε περισσότερη διαφάνεια σε ό,τι έχει να κάνει με τη συμμετοχή μας σε διεθνείς οργανισμούς όπως είναι η Ευρωπαϊκή Τράπεζα Ανασυγκρότησης και Ανάπτυξης. Στόχος μας θα πρέπει να είναι η ενεργός συμμετοχή της χώρας μας στις αποφάσεις της Τράπεζας με γνώμονα τα συμφέροντά μας σε οικονομικό και πολιτικό επίπεδο.

Κατανοούμε, βεβαίως, ότι η κύρωση των εν λόγω αποφάσεων από το Εθνικό Κοινοβούλιο μιας χώρας αποτελεί τυπική διαδικασία. Ωστόσο, θέσαμε τους προβληματισμούς που θα πρέπει να λάβει σοβαρά υπόψη της η κυβέρνηση.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε κι εμείς, κύριε συνάδελφε.

Το λόγο έχει ο Ειδικός Αγορητής της Κοινοβουλευτικής Ομάδας ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ, κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Ευχαριστώ, κύριε Πρόεδρε.

Η Ευρωπαϊκή Τράπεζα Ανασυγκρότησης και Ανάπτυξης είναι ένας οργανισμός, ο οποίος ιδρύθηκε το 1991, βρίσκεται εκτός του πλαισίου της Ευρωπαϊκής Ένωσης και έχει σήμερα 75 κράτη μέλη. Η Ευρωπαϊκή Ένωση και τα κράτη μέλη της είναι μέλη στην ΕΤΑΑ, την Ευρωπαϊκή Τράπεζα Ανασυγκρότησης και Ανάπτυξης.

Η Τράπεζα αυτή, όταν ιδρύθηκε το 1991, ο βασικός σκοπός της ήταν να συμβάλει και να προωθήσει το μετασχηματισμό των οικονομιών στην Κεντρική και Ανατολική Ευρώπη, από το μοντέλο του κρατισμού που ίσχυε την «κομμουνιστική περίοδο», σε οικονομίες της αγοράς.

Ταυτόχρονα, η Τράπεζα στο άρθρο 1 το οποίο συζητάμε σήμερα, θέτει με σαφήνεια το στόχο της, ότι όραμά της είναι να συμβάλει επίσης, στην ανάπτυξη του πλουραλισμού και της δημοκρατίας, στα Κράτη στα οποία παρεμβαίνει με έργα και με επενδύσεις. Στην ιστορία της μέχρι σήμερα, στις τρεις και πλέον δεκαετίες της ιστορίας της η ΕΤΑΑ, έχει επενδύσει περί τα 210 δισεκατομμύρια ευρώ, σε πάνω από 7.000 έργα. Πρέπει, να πούμε εδώ ότι έχει παίξει ιδιαιτέρως σημαντικό ρόλο στην Ουκρανία και στον πόλεμο της Ουκρανίας. Από το 2022 μέχρι σήμερα η ΕΤΑΑ, έχει επενδύσει περί τα 6 δισεκατομμύρια ευρώ, στον πόλεμο της Ουκρανίας και μόνο πέρσι επένδυσε, σύμφωνα με στοιχεία της ίδιας της Τράπεζας, 2,4 εκατομμύρια ευρώ.

Τα βασικά Κράτη Μέλη και οι βασικοί χορηγοί της ΕΤΑΑ, είναι τα Κράτη της λεγόμενης G7, δηλαδή, οι μεγάλες 7 οικονομίες του πλανήτη. Οι Ηνωμένες Πολιτείες, χρηματοδότησαν για το 2024-2025 την ΕΤΑΑ, ποσό ύψους 3 δισεκατομμυρίων ευρώ και ακολουθούν τα άλλα κράτη του G7, δηλαδή, η Ιταλία, η Γερμανία, η Ιαπωνία, η Γαλλία και η Βρετανία, με συμβολή έκαστος στα 2,5 δισεκατομμύρια ευρώ. Αυτά τα ποσά η G7, παρέχει το κυριότερο τμήμα του κεφαλαίου που έχει η Τράπεζα στη διάθεσή της, για να χρηματοδοτεί τα έργα της στον υπόλοιπο κόσμο.

Οι δραστηριότητες της Τράπεζας, μετά τα πρώτα χρόνια όπου εστιάστηκε στην Κεντρική και Ανατολική Ευρώπη, όπου αναπτύχθηκαν σε όλα τα μέρη του πλανήτη ή σχεδόν σε όλα. Η αλλαγή που συζητάμε σήμερα και η Σύμβαση, την οποία η Βουλή καλείται να Κυρώσει, αφορά τροποποιήσεις σε δύο άρθρα του Ιδιωτικού Καταστατικού της ΕΤΑΑ, το άρθρο 1 και το άρθρο 12. Σκοπός αυτής της τροποποίησης είναι να επιτρέψει στην ΕΕΤΑ, να μπορεί να δραστηριοποιείται στα 48 Κράτη της Υποσαχάριας Αφρικής, τα οποία ορίζονται από τη Σύμβαση και ονομάζονται 1 προς 1, καθώς και στο Ιράκ στο πλαίσιο της ανοικοδόμησης της τραγικής διαδικασίας της χώρας αυτής, μετά τον καταστροφικό πόλεμο της ανδροαμερικανικής εισβολής του 2003.

Εδώ είναι που η «ΠΛΕΥΣΗ ΕΛΕΥΘΕΡΙΑΣ» θα πρέπει να αρθρώσει με μεγαλύτερη σαφήνεια ποια στάση θα πάρει απέναντι στην Κύρωση αυτής της Συμφωνίας.

 Η ΕΤΑΑ, έρχεται να επενδύσει στην Υποσαχάρια Αφρική, στο πλαίσιο ενός ευρύτερου γεωπολιτικού ανταγωνισμού κυρίως, μεταξύ των μεγάλων δυτικών οικονομιών αφενός και της Κίνας, η οποία τις τελευταίες δύο με τρεις δεκαετίες δραστηριοποιείται επιχειρηματικά, με πραγματικά εντυπωσιακό τρόπο στην Αφρικανική Ήπειρο και ιδίως στην Υποσαχάρια Αφρική. Δεν είναι καθόλου συμπτωματικό ότι η Κίνα η ίδια, είναι Μέλος της (ΕΤΑΑ), αλλά συμβάλλει με το ελάχιστο ποσό των 29 εκατομμυρίων ευρώ ετησίως, τη στιγμή που οι οικονομίες των G7 πλην των Ηνωμένων Πολιτειών που συμβάλλουν ακόμη περισσότερο, έχουν μια συμβολή της τάξης των 2,5 δισεκατομμυρίων.

Η Ελλάδα, για παράδειγμα, συμβάλλει 195 εκατομμύρια ευρώ στην ETAA, για το 2024 - 2025, δηλαδή, κάπου 6 φορές περισσότερο από την Κίνα. Είναι φανερό και από αυτό το στοιχείο, αλλά υπάρχουν και πολλές αναλύσεις που το πιστοποιούν, ότι υπάρχει μια αν θέλετε οικονομική ανταγωνιστική σχέση όσον αφορά την ΕTΑΑ και την Κίνα, στην περιοχή της Υποσαχάριας Αφρικής.

Στο πλαίσιο αυτό, οι G7 προσπαθούν να επενδύσουν κεφάλαια και να παίξουν σημαντικότερο στρατηγικό ρόλο στην ανάπτυξη των οικονομιών των κρατών αυτών. Το βασικό ζήτημα που προκύπτει από την τροποποίηση αυτή και την ένταξη των 48 κρατών της Υποσαχάριας Αφρικής, καθώς και του Ιράκ, αλλά ιδίως των 48 κρατών της Υποσαχάριας Αφρικής, είναι ότι η Ευρωπαϊκή Τράπεζα Ανασυγκρότησης και Ανάπτυξης έπαψε πλέον να λαμβάνει υπόψη τον αρχικό πολιτικό σκοπό που είχε και ο οποίος ορίζεται στο άρθρο 1 και διαβάζω εδώ. «Δεσμεύεται λέει η Τράπεζα, να προωθήσει την ιδιωτική και επιχειρηματική πρωτοβουλία στις χώρες της Κεντρικής και Ανατολικής Ευρώπης που δεσμεύονται να σεβαστούν και να εφαρμόζουν τις αρχές της πολυκομματικής δημοκρατίας, του πλουραλισμού και της οικονομίας της αγοράς», είχε τρία κριτήρια και συνεχίζει να τα έχει και μετά τις τροποποιήσεις που επήλθαν από το 1991, γιατί αμέσως μετά το άρθρο λέει. «Υπό τις ίδιες προϋποθέσεις, σκοπός της Τράπεζας μπορεί επίσης να υλοποιηθεί και αυξάνει τις χώρες από τον αρχικό αριθμό των Κρατών της Κεντρικής και Ανατολικής Ευρώπης».

Θεωρούμε ότι από τα τρία αυτά δηλαδή, από την προώθηση της πολυκομματικής δημοκρατίας του πλουραλισμού και της οικονομίας της αγοράς, το μόνο που έχει μείνει πλέον ως στόχος της ΕΤΑΑ, είναι η προώθηση της οικονομίας της αγοράς και αυτό γίνεται σε μία σειρά με την τροποποίηση που μας έρχεται, σε μία σειρά Αφρικανικών Κρατών, τα οποία έχουν πάρα πολύ κακό μητρώο τα τελευταία χρόνια όσον αφορά την προάσπιση και τον σεβασμό των ανθρωπίνων δικαιωμάτων, την προώθηση της ελευθερίας της έκφρασης και του πλουραλισμού, καθώς και τη διατήρηση της πολυκομματική δημοκρατίας.

Πολλά από αυτά τα καθεστώτα είναι μονοκομματικές δικτατορίες, όμως η ΕΤΑΑ αγνοεί εντελώς τον κεντρικό αυτό στόχο που είχε στο καταστατικό της και πλέον χρησιμοποιεί τα σημαντικά κεφάλαια που διαθέτει τα τελευταία χρόνια, για να υποστηρίξει επιχειρηματικές δραστηριότητες και την ανάπτυξη καθεστώτων, τα οποία παραβιάζουν κατάφωρα σε πολλές περιπτώσεις τα ανθρώπινα δικαιώματα. Το γεγονός ότι έχει αποσυνδεθεί πλέον ο πολιτικός, αλλά και ανθρωπιστικός στόχος της ΕΤΑΑ που υπήρχε αρχικά στο καταστατικό της από τη χρηματοδότηση έργων οικονομικών για το άνοιγμα των αγορών των κρατών, στα οποία επενδύει κατά την άποψή μας συνιστά μία όχι μόνο κραυγαλέα αντίφαση, αλλά αν θέλετε μια ουσιαστική αποστασιοποίηση από τους σκοπούς που η Τράπεζα αυτή θα έπρεπε και σύμφωνα με το δικό της καταστατικό ακόμη πρέπει να έχει.

Υπό την έννοια αυτή, πιστεύουμε ότι είναι δύσκολο να υποστηρίξουμε μια αδιάκριτη συμμετοχή από την πλευρά της ΕΤΑΑ, στις επενδύσεις των κρατών της Υποσαχάριας Αφρικής, χωρίς αυτή η συμμετοχή να λαμβάνει υπόψη και να συνδέεται με το καθεστώς των ανθρωπίνων δικαιωμάτων και της πολυκομματικής δημοκρατίας που το ίδιο το καταστατικό της λέει ότι πρέπει να είναι οι πρώτες προτεραιότητες. Υπό την έννοια αυτή συνεπώς κύριε Πρόεδρε, η «Πλεύση Ελευθερίας» επιφυλάσσεται, για να έχει τη δυνατότητα λόγου και στην Ολομέλεια, αλλά οι επιφυλάξεις μας όσον αφορά την προτεινόμενη τροποποίηση είναι πραγματικά σοβαρές.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς ευχαριστούμε κύριε συνάδελφε. Συνεχίζουμε με τον κύριο Χαλκιά.

**ΑΘΑΝΑΣΙΟΣ ΧΑΛΚΙΑΣ(Ειδικό Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ κύριε Πρόεδρε. Κυρίες και κύριοι συνάδελφοι, να ευχηθώ και εγώ από τη δική μου πλευρά σε όλους τους συναδέλφους και στο προσωπικό της Βουλής, να έχουμε μία Καλή Χρονιά, με υγεία και ότι επιθυμεί καλύτερα ο καθένας στην προσωπική του ζωή. Κύριε Πρόεδρε και κύριοι συνάδελφοι, η σημερινή διαδικασία στην Επιτροπή, γνωρίζουμε όλοι ότι έχει τυπικό χαρακτήρα, δεδομένου ότι δεν έχουμε δυνατότητα νομοτεχνικής παρέμβασης όταν το αντικείμενο αφορά Διεθνή Σύμβαση.

Ειδικότερα, πρόκειται για την Κύρωση και την ενσωμάτωση στο Εθνικό Δίκαιο των Αποφάσεων της Ευρωπαϊκής Τράπεζας Ανασυγκρότησης και Ανάπτυξης, υπ’ αριθμόν 259 και 260.

Η Ευρωπαϊκή Τράπεζα Ανασυγκρότησης και Ανάπτυξης, ιδρύθηκε το 1991, με σκοπό να διαμορφώσει ένα νέο επενδυτικό περιβάλλον στην Ευρώπη, όπου στη συνέχεια η Τράπεζα σε συνεργασία με τους ευρωπαϊκούς και άλλους διεθνείς φορείς, άρχισε να δραστηριοποιείται εκτός της ευρωπαϊκής ηπείρου, στην Ασία και στην Αφρική. Εντός του πλαισίου της δραστηριότητας της ΕΤΑΑ, περιλαμβάνεται, σύμφωνα βεβαίως με τις καταστατικές της Αρχές, η διακίνηση κεφαλαίων και η προώθηση της ιδιωτικής επιχειρηματικής πρωτοβουλίας.

Η υπό Κύρωση Απόφαση του Συμβουλίου Διοικητών της Τράπεζας, όπως εύκολα διαπιστώνουμε, αφορούν την τροποποίηση άρθρων της Ιδρυτικής Συμφωνίας και ειδικότερα του άρθρου 1, καθώς και της παραγράφου 1 του άρθρου 12. Αντίστοιχες αποφάσεις είχαν κυρωθεί με το νόμο 4094/2012 και είχαν παρεμφερές περιεχόμενο.

Σε ό,τι αφορά το περιεχόμενο των τροποποιήσεων, προκύπτει αφενός η διεύρυνση του γεωγραφικού πεδίου υλοποίησης των επενδυτικών πρωτοβουλιών της τράπεζας, αφετέρου δίνεται η δυνατότητα στο συμβούλιο των Διευθυντών, να καθορίζουν, τα όρια και την τήρηση της κεφαλαιακής επάρκειας.

Εκ των ανωτέρω συμπεραίνουμε ότι η εν λόγω Αποφάσεις συνιστούν προϊόν διαβούλευσης των θεσμικών οργάνων του Οργανισμού αυτού και ως εκ τούτου, η Βουλή, απλώς υποχρεούται δυνάμει της συμβατικής υποχρέωσης της Ελλάδας να αποδεχθεί ως έχουν τις τροποποιήσεις.

Αυτό που θεωρώ ότι είναι σημαντικό, αφορά την ενημέρωσή μας για τυχόν συμβολή της Ευρωπαϊκής Τράπεζας Ανασυγκρότησης και Ανάπτυξης, στο εγχώριο επενδυτικό περιβάλλον. Δηλαδή, να γνωρίζουμε, εάν και σε ποιο βαθμό μετακινούνται κεφάλαια ή υλοποιούνται επενδυτικά προγράμματα με θετικό αποτύπωμα για την εθνική μας οικονομία. Το παγκόσμιο οικονομικό περιβάλλον, όπως όλοι αντιλαμβανόμαστε, περνά από μια μεγάλη κρίση, με εκτίναξη των πληθωριστικών δεικτών και ενεργειακή αστάθεια. Σημαντικό ρόλο, βεβαίως, παίζουν οι ένθεν κακείθεν πολεμικές συρράξεις, οι οποίες ταλανίζουν τις εμπόλεμες χώρες, αλλά φρονώ ότι θα πρέπει οι παγκόσμιοι και διεθνείς οικονομικοί φορείς να εστιάσουν στις απαιτήσεις του ανθρώπινου παράγοντα και να καταρτίσουν επενδυτικά προγράμματα, με σκοπό, την απομείωση των αρνητικών συνεπειών της παρατεταμένης κρίσης.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε πολύ, κύριε συνάδελφε και ολοκληρώνουμε τις τοποθετήσεις των Εισηγητών και των Ειδικών Αγορητών, με την τοποθέτησητου Ειδικού Αγορητή της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», τον κύριο Χαράλαμπο Μαμουλάκη.

Το λόγο έχει ο κύριος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ πολύ, κύριε Πρόεδρε.

Θα ήθελα, κύριε Πρόεδρε, να ζητήσω και εκ προοιμίου συγγνώμη για την καθυστέρηση, αλλά ανειλημμένες υποχρεώσεις και λόγω του εμβόλιμου που ορίστηκε η εν λόγω Επιτροπή την Παρασκευή αν δεν κάνω λάθος, είχε και μία ανατροπή το πρόγραμμα μου από την Κρήτη.

Συζητούμε ένα σχέδιο νόμου του Υπουργείου Εθνικής Οικονομίας και Οικονομικών, που δεν είναι άλλο, από μια Κύρωση των δύο υπ’ αριθμών Αποφάσεων 259 και 260 του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, της γνωστής E.B.R.D., όπου σαν βασικό πυλώνα και βασικό σχεδιασμό έχει το άνοιγμα της περιμέτρου απ’ ότι αντιλαμβανόμαστε, εντασσόμενες πλέον ή μάλλον οιωνοί ένταξης και των Υποσαχάριων χωρών, που αριθμούνται μέσα και ονομάζονται ευκρινώς και επιπροσθέτως και της χώρας του Ιράκ.

Με καθαρά οικονομοτεχνικούς και αναπτυξιακούς όρους, προφανώς είναι κάτι το οποίο δημιουργεί συνθήκες παραπάνω διείσδυσης του αναπτυξιακού χαρακτήρα της εν λόγω Τράπεζας, κάτι το οποίο προφανώς είναι σε μια κατεύθυνση σωστή, όμως εμφιλοχωρεί ένας σοβαρός κίνδυνος και θα θέλαμε να το θέσουμε στη συζήτηση που κάνουμε σήμερα και φαντάζομαι και στην Ολομέλεια την Τετάρτη σε επίπεδο Κύρωσής της. Αν δεν εξαρτήσουμε, αν δεν συναρτήσουμε -να για να το πω ίσως πιο light- τη συνέργεια, τη συνέργεια της E.B.R.D. με τις συγκεκριμένες χώρες, για τις οποίες όλοι εδώ γνωρίζουμε ότι τίθενται θέματα δημοκρατίας, διαφάνειας και μη τήρησης των ανθρωπίνων δικαιωμάτων. Νομίζω ότι είναι κάτι το οποίο πρέπει να βρούμε έναν τρόπο ή τέλος πάντων στο όλο σκεπτικό, θα πρέπει να το επισημάνουμε.

Καταλαβαίνουμε ότι η μεγάλη εικόνα είναι φυσικά η χώρα μας να συμπαραταχθεί, να συστηθεί μάλλον μαζί με τη συντριπτική πλειονότητα των κρατών μελών και της Ευρωπαϊκής Ένωσης, τα οποία εναρμονίζονται με τη γραμμή της E.B.R.D., η οποία είναι άνοιγμα περιμέτρου, ενίσχυση, παρεμβατικότητα και σε κρίσιμες χώρες, οι οποίες έχουν μια έντονη αναπτυξιακή δυναμική, όπως είναι η Υποσαχάριες χώρες της Αφρικής. Αλλά δεν μπορούμε, κύριοι συνάδελφοι, να εθελοτυφλούμε. Δεν μπορούμε να στρουθοκαμηλίζουμε, όταν ξέρουμε ότι υπάρχουν συνάνθρωποί μας στις χώρες αυτές που υποφέρουν. Υπάρχουν σοβαρότατα ζητήματα του κράτους δικαίου, δυστυχώς ή ευτυχώς, σοβαρότερα και από τις χώρες της Ευρώπης και της Ελλάδος προφανώς και όχι μόνο. Αλλά έχουμε επίσης και ζητήματα μη τήρησης στοιχειωδών κανόνων για τα ανθρώπινα δικαιώματα. Είναι χώρες οι οποίες, μεγάλο το πλήθος αυτών, κάθε μία είναι μια ιδιάζουσα περίπτωση. Υπάρχουν ειδοποιοί διαφορές. Υπάρχει μία σοβαρή ειδοποιός διαφορά από κράτος σε κράτος, αλλά είναι ένα θέμα που δεν μπορώ να μην το θέσω με καθαρά πολιτικούς όρους.

Τώρα, από εκεί και πέρα, να πω βέβαια ότι εμείς επιφυλασσόμαστε στην Ολομέλεια για τη στάση που θα κρατήσουμε. Δεν μπορώ επίσης να μην πω ότι είναι στη σωστή κατεύθυνση, ότι θέλουμε την E.B.R.D. πιο παρεμβατική, πιο διαδραστική, πιο αναπτυξιακή όπως ορίζει άλλωστε και το eSourcing development κομμάτι του ίδιου του τίτλου της. Αλλά από εκεί και πέρα θα πρέπει να συντελεστεί αυτό με όρους δικαιοσύνης, αλλά και με όρους εν συναίσθησης του τι συμβαίνει στον κόσμο. Διότι, δεν είναι απλά κάποια άλλα κράτη που προστίθενται και προτίθενται να ακολουθήσουν τις νόρμες της E.B.R.D., αυτές οι χώρες της Αφρικής, αλλά είναι κάτι με συγκεκριμένη διαδρομή. Είναι κάτι με συγκεκριμένη διαδρομή και με συγκεκριμένες ηγεσίες με τις οποίες φιλοδοξεί η E.B.R.D. να συνεργαστεί. Το λέω αυτό για να το έχουμε πάντα υπόψη.

Άρα, δεν θέλω να κουράσω το σώμα άλλωστε, νομίζω ότι η φιλοσοφία μας και η αντίληψή μας είναι ότι προφανώς και επιδιώκουμε να είμαστε μέρος της λύσης και μέρος του αναπτυξιακού αυτού χαρακτήρα της ίδιας της τράπεζας, αλλά από την άλλη αποτυπώνουμε και την έντονη επιφύλαξή μας για το τι μέλλει γενέσθαι μετά την ένταξη. Τα υπόλοιπα νομίζω ότι θα μας δοθεί η δυνατότητα και σε επίπεδο Ολομέλειας.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε, κύριε συνάδελφε. Ολοκληρώνουμε τη σημερινή συνεδρίαση με την τοποθέτηση του Αναπληρωτή Υπουργού Εθνικής Οικονομίας και Οικονομικών, κ. Νικόλαου Παπαθανάση. Ορίστε, κύριε Υπουργέ. Έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, η Ελλάδα είναι μέτοχος της Ευρωπαϊκής Τράπεζας Ανασυγκρότησης και Ανάπτυξης και ταυτόχρονα, σήμερα, στο υπό συζήτηση σχέδιο νόμου συζητάμε την Κύρωση κατ’ ουσίαν δύο αποφάσεων του Συμβουλίου Διοικητών της Ευρωπαϊκής Τράπεζας που κάνει, τι; Αυτό που όλοι καταλαβαίνουμε είναι ότι διευρύνει τις περιοχές που μπορεί η τράπεζα να επιχειρήσει και εκτός αυτού μεταφέρει και μια δικαιοδοσία σε χαμηλότερο επίπεδο.

Τι σημαίνει αυτό πρακτικά; Πρακτικά σημαίνει ότι δεν μπορούσε να επιχειρήσει και να στηρίξει την αναπτυξιακή πορεία ορισμένων κρατών και σήμερα αποφασίζουμε ότι και με τη συμμετοχή μας στην αύξηση του μετοχικού κεφαλαίου να προχωρήσει στις περιοχές, στις Υποσαχάριες Αφρικανικές χώρες. Όχι όλες. Είναι αρκετές οι χώρες. Σε έξι χώρες. Μπενίν, Ακτή Ελεφαντοστού, Γκάνα, - να σημειώσω ότι υπάρχει και μεγάλη δραστηριότητα από Έλληνες στην Ακτή Ελεφαντοστού.- Κένυα, Νιγηρία, Σενεγάλη και βεβαίως και στο Ιράκ.

Αυτό είναι μια απόφαση, η οποία ελήφθη πράγματι το 2023 στο Ουζμπεκιστάν, όταν έγινε αυτή η ετήσια συνεδρίαση και αποφασίστηκε ότι για να μπορέσει να στηρίξει η τράπεζα αυτή τη δραστηριότητα θα πρέπει να γίνει η σχετική αύξηση. Η τράπεζα δεν είναι άγνωστη στην Ελλάδα. Η τράπεζα επιχειρεί, βρίσκεται στην Ελλάδα. Έχει 20 άτομα προσωπικό στην Αθήνα και έχει και ένα άτομο στη Θεσσαλονίκη. Επομένως, είναι μια τράπεζα, η οποία είναι παρούσα. Πρέπει να πούμε ότι η τράπεζα έχει στηρίξει την επιχειρηματικότητα και έχει δώσει στήριξη και καθοδήγηση σε μικρομεσαίες επιχειρήσεις. Γι’ αυτό και από το 2021 μέχρι και 31.12.2024 έχει δανειοδοτήσει επιχειρηματικότητα ύψους 2,5 δισεκατομμυρίων ευρώ. Συγκεκριμένα, 838 εκατομμύρια ευρώ το 2021, 687 εκατομμύρια ευρώ το 2022, 519 εκατομμύρια ευρώ το 2023 και 466 εκατομμύρια ευρώ το 2024.

 Επίσης, η Τράπεζα, η οποία ολοκληρώνει και την παρουσία της στην Ελλάδα, γιατί η τράπεζα αυτή βρίσκεται σε περιοχές και σε χώρες όταν αυτές οι χώρες το έχουν ανάγκη, όπως η Ελλάδα μετά την κρίση και τα μνημόνια έτσι και άλλες χώρες. Επειδή, η Ελλάδα πλέον βγαίνει από αυτή τη διαδικασία, γι’ αυτό και η Τράπεζα αποχωρεί. Και βεβαίως, είχαμε κάνει μια συζήτηση αν θα μπορούσε να παραμείνει, διότι συνεργαζόμαστε και στο επίπεδο των συμπράξεων δημοσίου και ιδιωτικού τομέα, αλλά είναι τέτοιος ο κανονισμός της που πηγαίνει κυρίως σε οικονομίες που έχουν ανάγκη. Γι’ αυτό και στο τέλος του 2025 η Τράπεζα θα αποχωρήσει από την Ελλάδα. Θα υποστηριζόμαστε όμως από το γραφείο, το οποίο λειτουργεί στην Ιταλία.

Τώρα, επειδή η συζήτηση προχωρά και θα πρέπει να μπούμε στην ουσία του θέματος γιατί έχει μεγάλη αξία το τι κάνει η Τράπεζα. Καταρχάς η πρόταση και η έγκριση είναι σύμφωνα με το άρθρο 208 της Συνθήκης για τη Λειτουργία της ΕΕ, όπου βασικούς στόχους αυτού του άρθρου είναι η εξάλειψη της φτώχειας, η οικονομική ενίσχυση του πληθυσμού σε χώρες που έχουν ανάγκη και βεβαίως, τώρα αυτή η επέκταση γίνεται και για την Υποσαχάρια Αφρική και θέλει να δημιουργήσει νέες ευκαιρίες για τους πολίτες των περιοχών αυτών.

Η δραστηριοποίηση της E.B.R.D., όπως είναι ο αγγλικός τίτλος, στην Υποσαχάρια Αφρική συνάδει με τον καταστατικό σκοπό της Τράπεζας, που είναι η υποστήριξη της μετάβασης των χωρών της περιοχής στην οικονομία της αγοράς. Η υποστήριξή τους, να στηριχθεί η οικονομική ανάπτυξη, η πολυκομματική δημοκρατία στα κράτη, ένα βασικό θέμα που έθιξε και ο κ. Μαμουλάκης, όπου θυμίζουμε ότι αρχικά η περιοχή δραστηριοποίησης της Τράπεζας ήταν η Κεντρική και Ανατολική Ευρώπη. Και έτσι, με προηγούμενες αποφάσεις η επέκταση προχώρησε στις χώρες του Καυκάσου, στην Κεντρική Ασία και στη Νότια και Ανατολική Μεσόγειο.

Μέσα, λοιπόν, από αυτό το ίδιο πρίσμα των άρθρων του Καταστατικού, η προσπάθειά της είναι να ανεβάσει το επίπεδο, να μεταβούν αυτές οι οικονομίες, να ενισχύσει τους θεσμούς στις περιοχές αυτές, γιατί ξέρετε μέσα από την οικονομία και την παρέμβαση στηρίζονται και οι θεσμοί και οι πολιτικές που υποστηρίζουν την επιχειρηματικότητα, μειώνουν την ανεργία, εξαλείφουν σταδιακά τη φτώχεια και βεβαίως, αυτό όλο συνακόλουθα αποτελεί τη βελτίωση του επιπέδου της ζωής των πολιτών.

Γι’ αυτό, λοιπόν, η επένδυση στο ανθρώπινο δυναμικό που αποτελεί μία από τις πρωταρχικές επιθυμίες και προσπάθειες της Τράπεζας αποτελεί και βασικό πυλώνα αυτής της συνεργασίας μεταξύ Ε.Ε. και Αφρικής, με βασική προτεραιότητα στην καταπολέμηση των ανισοτήτων, στην χειραφέτηση των γυναικών, όπου εκεί υπάρχει αρκετά σοβαρό έλλειμμα και ταυτόχρονα, στη βελτίωση των συνθηκών εργασίας, στην αποτροπή και απόρριψη της άτυπης οικονομίας, που κατ’ ουσίαν καταλαμβάνει αυτή η άτυπη οικονομία ένα πολύ μεγάλο ποσοστό στις χώρες της Υποσαχάριας Αφρικής.

Δοθέντος λοιπόν αυτού, ότι όλη αυτή η προσπάθεια κατ’ ουσίαν ακολουθεί τον βασικό πυρήνα της Ε.Ε., αποτελεί αυτή την ενεργό μετάβαση σε μια κοινωνία, επίσης, χαμηλών εκπομπών άνθρακα. Και αυτό δεν γίνεται με αποφάσεις αν δεν υποστηρίζονται και στη βιώσιμη ανάπτυξή τους.

Γι’ αυτό, λοιπόν, η πρόσβαση των κατοίκων στην ηλεκτρική ενέργεια, η οποία είναι η χειρότερη στον πλανήτη, έχουν το χαμηλότερο ποσοστό πρόσβασης στην ηλεκτρική ενέργεια, εξελίσσεται. Και πιστεύουμε ότι με την προσπάθεια και με την παρέμβαση και της E.B.R.D. και της Ε.Ε. αυτό θα βελτιωθεί και θα αυξηθεί, έτσι ώστε να έχουν και οι κοινωνίες εκεί και τα παιδιά τη δυνατότητα και να βελτιωθούν οι ευκαιρίες που έχουν για μόρφωση.

Καταληκτικά, θα ήθελα να πω ότι αυτή η δραστηριοποίηση και η έγκριση αυτών των δύο άρθρων, σας είπα τα άρθρα, συνδυάζει σημαντικούς λόγους, οικονομικούς γεωπολιτικούς, κοινωνικούς και συνθέτει ιδιαίτερα αυτό το πλαίσιο, το οποίο υπηρετεί και η Ευρωπαϊκή Ένωση αλλά και οι αρχές και οι αξίες που εμείς υπηρετούμε. Και γι’ αυτό, είναι ένα πολύ σοβαρό εγχείρημα που πρέπει να το υποστηρίξουμε. Η αύξηση είναι 26 εκατομμύρια ευρώ. Θα δοθεί σε δόσεις των 5 εκατομμυρίων ευρώ. Και όσο βελτιώνεται η ζωή στις περιοχές αυτές, έτσι θα βελτιωθεί και η υπόθεση της μεταναστευτικής κρίσης, κάτι που εμείς εδώ, σε ένα πρώτο σημείο, το έχουμε υποστεί για πολλά χρόνια και ταυτόχρονα θα βελτιώσει και τις συνθήκες των κατοίκων, κάτι που πρέπει να αποτελεί για όλους μας ένα στόχο βασικό στο πλαίσιο αυτού του πολιτισμού που υπηρετούμε.

Σας ευχαριστώ

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** *Ομιλία εκτός μικροφώνου*

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Το ποσοστό το δικό μας, για την Ελλάδα, είναι 26,4 δις είναι. Είναι ένα πολύ μικρό ποσοστό, 5 εκατομμύρια κάθε χρόνο για να μπορέσουμε να συμμετάσχουμε, εκτός την έγκριση αλλά και να πούμε ότι ναι, συμφωνούμε και δίνουμε κι εμείς κάτι για τη συμμετοχή μας σε αυτή την προσπάθεια.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο «Κύρωση των υπ΄ αριθ. 259 και 260 αποφάσεων του Συμβουλίου των Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης Ευρωπαϊκής Τράπεζας Ανασυγκρότησης και Ανάπτυξης (E.B.R.D.) .

Και στο σημείο αυτό, προχωρούμε στην ψήφισή του.

Το λόγο έχει ο Εισηγητής της πλειοψηφίας.

**ΣΤΥΛΙΑΝΟΣ ΠΕΤΣΑΣ (Εισηγητής Πλειοψηφίας):** Υπέρ

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η Εισηγήτρια της Μειοψηφίας.

**ΜΑΡΙΑ – ΕΛΕΝΗ ΑΠΟΣΤΟΛΑΚΗ (Εισηγήτρια Μειοψηφίας):** Υπέρ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ», κ. Μαμπυλάκης ψήφισε επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «[Κ.Κ.Ε.](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)», κ. Τσοκάνης ψήφισε κατά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ».

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «**[**ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=c69150dd-3ea9-4abb-a756-aa8d00a2f334)**»):** Επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «[ΝΕΑ ΑΡΙΣΤΕΡΑ](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)», κ. Τσακαλώτος ψήφισε υπέρ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «[ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)».

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**»):** Επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Επιφύλαξη για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ».

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «**[**ΣΠΑΡΤΙΑΤΕΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=746c1fd2-6d73-470b-943c-b0340109fa50)**»):** Επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση.

Λύεται η συνεδρίαση.

  Στο σημείο αυτό έγινε η ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα)Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Όλγα Γεροβασίλη, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Αθανάσιος Χαλκιάς, Κυριακή Μάλαμα και Μάριος Σαλμάς.

Τέλος και περί ώρα 17.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**